بۇ ایهانتلی وئریلیش یاییملاناندان سوْنرا، توْپلومسال (اجتماعی) شبکه‌لرده تۆرکلر و باشقا مدنی چالیشقانلار بۇ ایهانته گئنیش صورتده اعتیراض گؤستردیلر. اعتیراضچیلارین نظری اساسیندا بۇ تحقیر ۱۳۸۵-جی ایلینده‌کی سۇسک کاریکاتوروندان دا داها آغیر تحقیر و توْهین ساییلیر. اعتیراضلار اساسیندا ۴۸ ساعات ایچینده آذربایجان-ین آدلیم شخصلری ، مدنی قوروملار ، اۇستاندارلاری و میلّت وکیللری‌نین چوْخو، عکس العمل گؤستریب فیتیله‌ده گئدن تحقیری محکوم ائتدیلر اعتراضلارین خبرلری گئنیش یاییلماقلا، وئرلیشی حاضیرلایان و یؤنتمنی اؤزو عۆذر ایسته‌دیلر. رادیو و تلویزیون قۇرومودا رسمی بیر بیانیه‌ده، آذربایجان خالقیندان عۆذور ایسته‌یه‌رک، او وئریلیشده‌کی تئاتری سهوی بیلسه ده فیتیله وئریلیشی‌نین هله‌لیک دایاندیریلماسی، وئریلیش سوروملولار توبیخ اوْلونمالاری، و ایکینجی کانالیندا یاییم(پخش) مۆدورونون جانشینی‌نین ایخراج اۆلماسینی سؤیله‌دی. بۇ عکس العمللره رغماً، سایتلار و توْپلومسال (اجتماعی) شبکه‌لرده یاییملانان نظرلر و یازیلار بۇ تئاترین مؤحتواسینی سهوی بیلمه‌ییرلر و اعتیراضا داوام ائدیرلر. رادیو تلویزیون قۇرومونون باشقان یاردیمچی‌سی، کانال ایکی‌نین گئجه ساعات اوْن خبرینده جانلی یاییمدا عۆذر ایسته‌ییب دئدی: فیتیله‌نین تۆرکلره قارشی گؤستردیگی آشاغیلاما، آذربایجان جومهوریتی و تۆرکیه مئدیالاریندا دا یاییملانیبدیر.